CELEX: 32015R2113
Language: el
Date: 2015-11-23 00:00:00
Title: Κανονισμός (ΕΕ) 2015/2113 της Επιτροπής, της 23ης Νοεμβρίου 2015, για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τα Διεθνή Λογιστικά Πρότυπα 16 και 41 (Κείμενο που παρουσιάζει ενδιαφέρον για τον ΕΟΧ)

24.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/7
            
         ΚΑΝΟΝΙΣΜΌΣ (ΕΕ) 2015/2113 ΤΗΣ ΕΠΙΤΡΟΠΉΣ
   της 23ης Νοεμβρίου 2015
   για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τα Διεθνή Λογιστικά Πρότυπα 16 και 41
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 1126/2008 της Επιτροπής (2) υιοθετήθηκαν ορισμένα διεθνή πρότυπα και διερμηνείες που υφίσταντο στις 15 Οκτωβρίου 2008.
            
         
               (2)
            
            
               Στις 30 Ιουνίου 2014 το Συμβούλιο Διεθνών Λογιστικών Προτύπων (IASB) εξέδωσε τροποποιήσεις στο ΔΛΠ 16 Ενσώματα πάγια και στο ΔΛΠ 41 Γεωργία, με τίτλο Γεωργία: Καρποφόρα φυτά. Το IASB αποφάσισε ότι τα φυτά που χρησιμοποιούνται αποκλειστικά και μόνο για την παραγωγή καρπών σε περισσότερες της μίας περιόδους, γνωστά ως καρποφόρα φυτά, θα πρέπει να αντιμετωπίζονται με τον ίδιο τρόπο όπως τα ενσώματα πάγια στο ΔΛΠ 16 Ενσώματα πάγια, διότι η λειτουργία τους είναι παρόμοια με αυτή της μεταποίησης.
            
         
               (3)
            
            
               Οι τροποποιήσεις των ΔΛΠ 16 και 41 συνεπάγονται συνακόλουθες τροποποιήσεις στα ΔΛΠ 1, 17, 23, 36 και 40, προκειμένου να εξασφαλιστεί η συνοχή μεταξύ των διεθνών λογιστικών προτύπων.
            
         
               (4)
            
            
               Η διαβούλευση με την Ευρωπαϊκή Συμβουλευτική Ομάδα για θέματα Χρηματοοικονομικής Αναφοράς επιβεβαιώνει ότι οι τροποποιήσεις του ΔΛΠ 16 και του ΔΛΠ 41 πληρούν τα κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002.
            
         
               (5)
            
            
               Ως εκ τούτου, θα πρέπει να τροποποιηθεί αναλόγως ο κανονισμός (ΕΚ) αριθ. 1126/2008.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1126/2008 τροποποιείται ως εξής:
   
               α)
            
            
               Το Διεθνές Λογιστικό Πρότυπο (ΔΛΠ) 16 Ενσώματα πάγια τροποποιείται όπως ορίζεται στο παράρτημα του παρόντος κανονισμού.
            
         
               β)
            
            
               Το ΔΛΠ 41 Γεωργία τροποποιείται όπως ορίζεται στο παράρτημα του παρόντος κανονισμού.
            
         
               γ)
            
            
               Το ΔΛΠ 1 Παρουσίαση των οικονομικών καταστάσεων, το ΔΛΠ 17 Μισθώσεις, το ΔΛΠ 23 Κόστος δανεισμού, το ΔΛΠ 36 Απομείωση αξίας περιουσιακών στοιχείων και το ΔΛΠ 40 Επενδύσεις σε ακίνητα τροποποιούνται σύμφωνα με τις τροποποιήσεις του ΔΛΠ 16 και του ΔΛΠ 41, όπως ορίζονται στο παράρτημα του παρόντος κανονισμού.
            
         Άρθρο 2
   Οι επιχειρήσεις εφαρμόζουν τις τροποποιήσεις που αναφέρονται στο άρθρο 1, το αργότερο από την ημερομηνία έναρξης του πρώτου οικονομικού έτους τους που αρχίζει την 1η Ιανουαρίου 2016 ή μεταγενέστερα.
   Άρθρο 3
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 243 της 11.9.2002, σ. 1.
   
      (2)  Κανονισμός (ΕΚ) αριθ. 1126/2008 της Επιτροπής, της 3ης Νοεμβρίου 2008, για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (ΕΕ L 320 της 29.11.2008, σ. 1).
   
      ΠΑΡΑΡΤΗΜΑ
      
         Γεωργία: Καρποφόρα Φυτά
      
      (Τροποποιήσεις στο ΔΛΠ 16 και στο ΔΛΠ 41)
      
         Τροποποιήσεις στο ΔΛΠ 16 Ενσώματα Πάγια
         
      
      Τροποποιούνται οι παράγραφοι 3, 6 και 37 και προστίθενται οι παράγραφοι 22A και 81ΙΑ–81ΙΓ.
      ΠΕΔΙΟ ΕΦΑΡΜΟΓΗΣ
      …
      
               
                  3.
               
               
                  Το παρόν Πρότυπο δεν εφαρμόζεται σε:
                  
                              α)
                           
                           
                              ενσώματα πάγια που κατατάσσονται ως κατεχόμενα προς πώληση, σύμφωνα με το ΔΠΧΑ 5 Μη κυκλοφορούντα περιουσιακά στοιχεία που κατέχονται προς πώληση και διακοπείσες δραστηριότητες.
                           
                        
                              β)
                           
                           
                              βιολογικά περιουσιακά στοιχεία που σχετίζονται με αγροτική δραστηριότητα, εκτός από καρποφόρα φυτά (βλέπε ΔΛΠ 41 Γεωργία). Το παρόν Πρότυπο ισχύει για καρποφόρα φυτά, αλλά δεν ισχύει για την παραγωγή των καρποφόρων φυτών.
                           
                        
                              γ)
                           
                           
                              αναγνώριση και επιμέτρηση περιουσιακών στοιχείων που προέρχονται από εξερεύνηση και αξιολόγηση (βλέπε ΔΠΧΑ 6 Εξερεύνηση και αξιολόγηση μεταλλευτικών πόρων).
                           
                        
                              δ)
                           
                           
                              …
                           
                        
            ΟΡΙΣΜΟΙ
      
               
                  
                     6.
                  
               
               
                  Οι ακόλουθοι όροι χρησιμοποιούνται στο παρόν Πρότυπο με τις έννοιες που καθορίζονται:
                  
                     
                        Καρποφόρο φυτό είναι ένα ζωντανό φυτό που:
                  
                  
                              
                                 α)
                              
                           
                           
                              
                                 χρησιμοποιείται στην παραγωγή ή την προμήθεια αγροτικής παραγωγής·
                              
                           
                        
                              
                                 β)
                              
                           
                           
                              
                                 αναμένεται να αποφέρει παραγωγή για περισσότερες από μία περιόδους· και
                              
                           
                        
                              
                                 γ)
                              
                           
                           
                              
                                 έχει αμυδρή πιθανότητα να πωληθεί ως αγροτική παραγωγή, πλην περιστασιακής πώλησης άχρηστων υλικών.
                              
                           
                        
                     (Στις παραγράφους 5Α–5Β του ΔΛΠ 41 αναπτύσσεται λεπτομερέστερα αυτός ο ορισμός του καρποφόρου φυτού.)
                  
                  
                     
                        Λογιστική αξία είναι το ποσό στο οποίο ένα περιουσιακό στοιχείο αναγνωρίζεται, μετά την αφαίρεση οποιωνδήποτε σωρευμένων αποσβέσεων και σωρευμένων ζημιών απομείωσης.
                  
                  …
               
            
         Στοιχεία του κόστους
      
      …
      
               
                  22A
               
               
                  Τα καρποφόρα φυτά λογιστικοποιούνται κατά τον ίδιο τρόπο όπως τα ιδιοκατασκευαζόμενα στοιχεία των ενσώματων παγίων, πριν βρεθούν στην τοποθεσία και την κατάσταση που απαιτείται για τη λειτουργία που έχει προσδιορίσει η διοίκηση. Συνεπώς, οι παραπομπές σε «κατασκευή» στο παρόν Πρότυπο θα πρέπει να ερμηνεύονται υπό την έννοια ότι καλύπτουν τις δραστηριότητες που είναι απαραίτητες για την καλλιέργεια των καρποφόρων φυτών, πριν βρεθούν στην τοποθεσία και την κατάσταση που απαιτείται για τη λειτουργία που έχει προσδιορίσει η διοίκηση.
               
            …
      
         Μέθοδος αναπροσαρμογής
      
      …
      
               
                  37.
               
               
                  Κατηγορία ενσώματων παγίων είναι μια ομάδα περιουσιακών στοιχείων, όμοιας φύσης και χρήσης για τις λειτουργίες της οικονομικής οντότητας. Τα ακόλουθα αποτελούν παραδείγματα χωριστών κατηγοριών:
                  
                              α)
                           
                           
                              …
                           
                        
                              ζ)
                           
                           
                              έπιπλα και σκεύη·
                           
                        
                              η)
                           
                           
                              εξοπλισμός γραφείου· και
                           
                        
                              θ)
                           
                           
                              καρποφόρα φυτά.
                           
                        
            …
      ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ ΚΑΙ ΜΕΤΑΒΑΤΙΚΗ ΠΕΡΙΟΔΟΣ
      …
      
               
                  81ΙΑ
               
               
                  Με το έγγραφο Γεωργία: Καρποφόρα Φυτά (τροποποιήσεις στο ΔΛΠ 16 και ΔΛΠ 41), που εκδόθηκε τον Ιούνιο του 2014, τροποποιήθηκαν οι παράγραφοι 3, 6 και 37 και προστέθηκαν οι παράγραφοι 22A και 81ΙΑ–81ΙΓ. Μια οικονομική οντότητα εφαρμόζει τις τροποποιήσεις αυτές για ετήσιες περιόδους που αρχίζουν την 1η Ιανουαρίου 2016 ή αργότερα. Επιτρέπεται η εφαρμογή νωρίτερα. Εάν η οικονομική οντότητα εφαρμόσει τις εν λόγω τροποποιήσεις για προγενέστερη περίοδο, γνωστοποιεί το γεγονός αυτό. Μια οικονομική οντότητα εφαρμόζει αυτές τις τροποποιήσεις αναδρομικά, σύμφωνα με το ΔΛΠ 8, πλην όσων ορίζονται στην παράγραφο 81ΙΓ.
               
            
               
                  81ΙΒ
               
               
                  Κατά την περίοδο αναφοράς, όταν το έγγραφο Γεωργία: Καρποφόρα Φυτά (τροποποιήσεις στο ΔΛΠ 16 και ΔΛΠ 41) εφαρμόζεται για πρώτη φορά, η οικονομική οντότητα δεν χρειάζεται να γνωστοποιεί τα ποσοτικά στοιχεία που απαιτούνται βάσει της παραγράφου 28(στ) του ΔΛΠ 8 για την τρέχουσα περίοδο. Ωστόσο, η οικονομική οντότητα παρουσιάζει τις ποσοτικές πληροφορίες που απαιτούνται βάσει της παραγράφου 28(στ) του ΔΛΠ 8 για κάθε προηγούμενη περίοδο που παρουσιάζεται.
               
            
               
                  81ΙΓ
               
               
                  Μια οικονομική οντότητα μπορεί να επιλέξει να επιμετρήσει ένα στοιχείο των καρποφόρων φυτών στην εύλογη αξία του, κατά την έναρξη της ενωρίτερης περιόδου που παρουσιάζεται στις οικονομικές καταστάσεις για την περίοδο αναφοράς κατά την οποία η οντότητα εφαρμόζει για πρώτη φορά το έγγραφο Γεωργία: Καρποφόρα Φυτά (τροποποιήσεις στο ΔΛΠ 16 και ΔΛΠ 41) και να χρησιμοποιήσει αυτή την εύλογη αξία ως το τεκμαιρόμενο κόστος του κατά την ημερομηνία εκείνη. Οποιαδήποτε διαφορά μεταξύ της προηγούμενης λογιστικής αξίας και της εύλογης αξίας αναγνωρίζεται στο υπόλοιπο έναρξης των κερδών εις νέον κατά την έναρξη της ενωρίτερης περιόδου που παρουσιάζεται.
               
            
         Τροποποιήσεις στο ΔΛΠ 41 Γεωργία
         
      
      Τροποποιούνται οι παράγραφοι 1–5, 8, 24 και 44 και προστίθενται οι παράγραφοι 5A–5Γ και 62–63.
      ΠΕΔΙΟ ΕΦΑΡΜΟΓΗΣ
      
               
                  
                     1.
                  
               
               
                  Το παρόν Πρότυπο εφαρμόζεται για να λογιστικοποιούνται τα ακόλουθα, όταν αφορούν αγροτική δραστηριότητα:
                  
                              
                                 α)
                              
                           
                           
                              
                                 βιολογικά περιουσιακά στοιχεία, εκτός από καρποφόρα φυτά·
                              
                           
                        
                              
                                 β)
                              
                           
                           
                              
                                 αγροτική παραγωγή κατά τη στιγμή της συγκομιδής· και
                              
                           
                        
                              
                                 γ)
                              
                           
                           
                              
                                 κρατικές επιχορηγήσεις που καλύπτονται στις παραγράφους 34 και 35.
                              
                           
                        
            
               
                  2.
               
               
                  Το παρόν Πρότυπο δεν εφαρμόζεται σε:
                  
                              α)
                           
                           
                              έδαφος που σχετίζεται με αγροτική δραστηριότητα (βλέπε ΔΛΠ 16 Ενσώματα πάγια και ΔΛΠ 40 Επενδύσεις σε ακίνητα).
                           
                        
                              β)
                           
                           
                              καρποφόρα φυτά που σχετίζονται με αγροτική δραστηριότητα (βλέπε ΔΛΠ 16). Ωστόσο, το παρόν Πρότυπο ισχύει για την παραγωγή αυτών των καρποφόρων φυτών.
                           
                        
                              γ)
                           
                           
                              κρατικές επιχορηγήσεις που σχετίζονται με καρποφόρα φυτά (βλέπε ΔΛΠ 20 Λογιστική των κρατικών επιχορηγήσεων και γνωστοποίηση της κρατικής υποστήριξης).
                           
                        
                              δ)
                           
                           
                              άυλα περιουσιακά στοιχεία που σχετίζονται με αγροτική δραστηριότητα (βλέπε ΔΛΠ 38 Άυλα περιουσιακά στοιχεία).
                           
                        
            
               
                  3.
               
               
                  Το παρόν Πρότυπο εφαρμόζεται σε αγροτική παραγωγή που είναι η παραγωγή που συγκεντρώθηκε από τη συγκομιδή των βιολογικών περιουσιακών στοιχείων της οικονομικής οντότητας, κατά τη στιγμή της συγκομιδής. Στη συνέχεια εφαρμόζεται το ΔΛΠ 2 Αποθέματα ή ένα άλλο εφαρμοστέο Πρότυπο. Κατά συνέπεια, το παρόν Πρότυπο δεν ασχολείται με την επεξεργασία της αγροτικής παραγωγής μετά τη συγκομιδή. Για παράδειγμα, η μεταποίηση των σταφυλιών σε οίνο από έναν οινοποιό που καλλιέργησε τα σταφύλια. Ενώ μια τέτοια διαδικασία μπορεί να είναι μια λογική και φυσική επέκταση της αγροτικής δραστηριότητας και τα γεγονότα που λαμβάνουν χώρα μπορεί να έχουν κάποια ομοιότητα με τους βιολογικούς μετασχηματισμούς, τέτοια επεξεργασία δεν περιλαμβάνεται στους ορισμούς της αγροτικής δραστηριότητας του παρόντος Προτύπου.
               
            
               
                  4.
               
               
                  Ο πίνακας κατωτέρω παρέχει παραδείγματα βιολογικών περιουσιακών στοιχείων, αγροτικής παραγωγής και προϊόντων που είναι το αποτέλεσμα επεξεργασίας μετά τη συγκομιδή:
                  
                              Βιολογικά περιουσιακά στοιχεία
                           
                           
                              Αγροτική παραγωγή
                           
                           
                              Προϊόντα που είναι αποτέλεσμα επεξεργασίας μετά τη συγκομιδή
                           
                        
                              Πρόβατα
                           
                           
                              Μαλλί
                           
                           
                              Νήμα, τάπητες
                           
                        
                              Δένδρα σε φυτεία ξυλείας
                           
                           
                              Υλοτομημένα δένδρα
                           
                           
                              Κούτσουρα, κορμοί δένδρων, ξυλεία
                           
                        
                              Γαλακτοπαραγωγά βοοειδή
                           
                           
                              Γάλα
                           
                           
                              Τυρί
                           
                        
                              Χοίροι
                           
                           
                              Σφάγια
                           
                           
                              Λουκάνικα, χοιρομέρια
                           
                        
                              Βαμβακοφυτείες
                           
                           
                              Βαμβάκι
                           
                           
                              Κλωστή, ύφασμα
                           
                        
                              Φυτείες ζαχαροκάλαμου
                           
                           
                              Ζαχαροκάλαμο
                           
                           
                              Ζάχαρη
                           
                        
                              Καπνοφυτείες
                           
                           
                              Φύλλα καπνού
                           
                           
                              Καπνός
                           
                        
                              Τεϊόδενδρα
                           
                           
                              Φύλλα τσαγιού
                           
                           
                              Τσάι
                           
                        
                              Αμπέλια
                           
                           
                              Σταφύλια
                           
                           
                              Οίνος
                           
                        
                              Οπωροφόρα δέντρα
                           
                           
                              Νωπά φρούτα
                           
                           
                              Μεταποιημένα φρούτα
                           
                        
                              Ελαιούχοι φοίνικες
                           
                           
                              Καρποί φοινίκων
                           
                           
                              Φοινικέλαιο
                           
                        
                              Καουτσουκόδενδρα
                           
                           
                              Χυμός καουτσουκόδενδρου
                           
                           
                              Προϊόντα από καουτσούκ
                           
                        
                              Ορισμένα φυτά, για παράδειγμα, τα τεϊόδενδρα, τα αμπέλια, οι ελαιούχοι φοίνικες και τα καουτσουκόδενδρα, συνήθως ανταποκρίνονται στον ορισμό του καρποφόρου φυτού και εμπίπτουν στο πεδίο εφαρμογής του ΔΛΠ 16. Ωστόσο, η παραγωγή από την καλλιέργεια καρποφόρων φυτών, για παράδειγμα, τα φύλλα τσαγιού, τα σταφύλια, οι καρποί φοινίκων και ο χυμός καουτσουκόδενδρου, εμπίπτει στο πεδίο εφαρμογής του ΔΛΠ 41.
                           
                        
            ΟΡΙΣΜΟΙ
      
         Γεωργία — συναφείς ορισμοί
      
      
               
                  
                     5.
                  
               
               
                  Οι ακόλουθοι όροι χρησιμοποιούνται στο παρόν Πρότυπο με τις έννοιες που καθορίζονται:
                  
                     …
                  
                  
                     
                        Αγροτική παραγωγή είναι το προϊόν που έχει συλλεχθεί από τα βιολογικά περιουσιακά στοιχεία της οικονομικής οντότητας.
                  
                  
                     
                        Καρποφόρο φυτό είναι ένα ζωντανό φυτό που:
                  
                  
                              
                                 α)
                              
                           
                           
                              
                                 χρησιμοποιείται στην παραγωγή ή την προμήθεια αγροτικής παραγωγής·
                              
                           
                        
                              
                                 β)
                              
                           
                           
                              
                                 αναμένεται να αποφέρει παραγωγή για περισσότερες από μία περιόδους· και
                              
                           
                        
                              
                                 γ)
                              
                           
                           
                              
                                 έχει αμυδρή πιθανότητα να πωληθεί ως αγροτική παραγωγή, πλην περιστασιακής πώλησης άχρηστων υλικών.
                              
                           
                        
                     
                        Βιολογικό περιουσιακό στοιχείο είναι ένα ζωντανό ζώο ή φυτό.
                  
                  …
               
            
               
                  5A
               
               
                  Τα ακόλουθα δεν είναι καρποφόρα φυτά:
                  
                              α)
                           
                           
                              φυτά που καλλιεργούνται για να συλλέγονται ως αγροτική παραγωγή (για παράδειγμα, δένδρα που καλλιεργούνται για ξυλεία)·
                           
                        
                              β)
                           
                           
                              φυτά που καλλιεργούνται για να παράγουν αγροτική παραγωγή, όταν υπάρχει περισσότερο από αμυδρή πιθανότητα ότι η οικονομική οντότητα θα συλλέξει και θα πωλήσει επίσης και το φυτό ως αγροτική παραγωγή, πλην της περιστασιακής πώλησης άχρηστων υλικών (για παράδειγμα, δένδρα που καλλιεργούνται τόσο για τον καρπό όσο και για την ξυλεία τους)· και
                           
                        
                              γ)
                           
                           
                              ετήσιες καλλιέργειες (για παράδειγμα, αραβοσίτου και σίτου).
                           
                        
            
               
                  5B
               
               
                  Όταν τα καρποφόρα φυτά δεν χρησιμοποιούνται πλέον για να αποφέρουν παραγωγή, ενδέχεται να κοπούν και να πωληθούν ως άχρηστα υλικά, για παράδειγμα, για χρήση ως καυσόξυλα. Αυτή η περιστασιακή πώληση άχρηστων υλικών δεν εμποδίζει το φυτό να ανταποκρίνεται στον ορισμό του καρποφόρου φυτού.
               
            
               
                  5Γ
               
               
                  Η παραγωγή που καλλιεργείται σε καρποφόρα φυτά είναι βιολογικό περιουσιακό στοιχείο.
                  …
               
            
         Γενικοί ορισμοί
      
      
               
                  
                     8.
                  
               
               
                  Οι ακόλουθοι όροι χρησιμοποιούνται στο παρόν Πρότυπο με τις έννοιες που καθορίζονται:
                  
                     …
                  
                  
                     
                        Κρατικές επιχορηγήσεις είναι αυτές που ορίζονται στο ΔΛΠ 20.
                  
               
            ΑΝΑΓΝΩΡΙΣΗ ΚΑΙ ΕΠΙΜΕΤΡΗΣΗ
      …
      
               
                  24.
               
               
                  Το κόστος μπορεί μερικές φορές να πλησιάζει την εύλογη αξία, ειδικότερα όταν:
                  
                              α)
                           
                           
                              έχει λάβει χώρα μικρής έκτασης βιολογικός μετασχηματισμός από τη στιγμή της πραγματοποίησης του αρχικού κόστους (για παράδειγμα, για δενδρύλλια οπωροφόρων δένδρων, φυτεμένα αμέσως πριν από το τέλος της περιόδου αναφοράς ή προσφάτως αποκτηθέντα ζώα)· ή
                           
                        
                              β)
                           
                           
                              οι επιπτώσεις του βιολογικού μετασχηματισμού στην τιμή δεν αναμένεται να είναι σημαντικές (για παράδειγμα, η αρχική ανάπτυξη σε έναν 30ετή παραγωγικό κύκλο πευκοφυτείας).
                           
                        …
               
            
         Γενικά
      
      …
      
               
                  44.
               
               
                  Αναλώσιμα βιολογικά περιουσιακά στοιχεία είναι εκείνα που πρέπει να συλλέγονται ως αγροτική παραγωγή ή να πωλούνται ως βιολογικά περιουσιακά στοιχεία. Παραδείγματα αναλωσίμων βιολογικών περιουσιακών στοιχείων είναι ζωντανά ζώα που προορίζονται για την παραγωγή κρέατος, ζωντανά ζώα που προορίζονται για πώληση, ιχθύες σε καλλιέργεια, καλλιέργειες όπως αραβοσίτου και σίτου, παραγωγή σε καρποφόρα φυτά και δένδρα που καλλιεργούνται για ξυλεία. Διαρκή βιολογικά περιουσιακά στοιχεία είναι εκείνα που δεν είναι αναλώσιμα βιολογικά περιουσιακά στοιχεία. Για παράδειγμα, ζωντανά ζώα από τα οποία παράγεται γάλα και οπωροφόρα δένδρα από τα οποία συλλέγονται φρούτα. Τα διαρκή βιολογικά περιουσιακά στοιχεία δεν αποτελούν αγροτική παραγωγή, αλλά μάλλον προορίζονται να αποφέρουν παραγωγή.
               
            …
      ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ ΚΑΙ ΜΕΤΑΒΑΤΙΚΗ ΠΕΡΙΟΔΟΣ
      …
      
               
                  62.
               
               
                  Με το έγγραφο Γεωργία: Καρποφόρα Φυτά (τροποποιήσεις στο ΔΛΠ 16 και ΔΛΠ 41), που εκδόθηκε τον Ιούνιο του 2014, τροποποιήθηκαν οι παράγραφοι 1–5, 8, 24 και 44 και προστέθηκαν οι παράγραφοι 5A–5Γ και 63. Μια οικονομική οντότητα εφαρμόζει τις τροποποιήσεις αυτές για ετήσιες περιόδους που αρχίζουν την 1η Ιανουαρίου 2016 ή αργότερα. Επιτρέπεται η εφαρμογή νωρίτερα. Εάν η οικονομική οντότητα εφαρμόσει τις εν λόγω τροποποιήσεις για προγενέστερη περίοδο, γνωστοποιεί το γεγονός αυτό. Μια οικονομική οντότητα εφαρμόζει αυτές τις τροποποιήσεις αναδρομικά, σύμφωνα με το ΔΛΠ 8.
               
            
               
                  63.
               
               
                  Κατά την περίοδο αναφοράς, όταν το έγγραφο Γεωργία: Καρποφόρα Φυτά (τροποποιήσεις στο ΔΛΠ 16 και ΔΛΠ 41) εφαρμόζεται για πρώτη φορά, η οικονομική οντότητα δεν χρειάζεται να γνωστοποιεί τα ποσοτικά στοιχεία που απαιτούνται βάσει της παραγράφου 28(στ) του ΔΛΠ 8 για την τρέχουσα περίοδο. Ωστόσο, η οικονομική οντότητα παρουσιάζει τις ποσοτικές πληροφορίες που απαιτούνται βάσει της παραγράφου 28(στ) του ΔΛΠ 8 για κάθε προηγούμενη περίοδο που παρουσιάζεται.
               
            ΕΠΑΚΟΛΟΥΘΕΣ ΤΡΟΠΟΠΟΙΗΣΕΙΣ ΣΕ ΑΛΛΑ ΠΡΟΤΥΠΑ
      
         ΔΛΠ 1 Παρουσίαση των Οικονομικών Καταστάσεων
         
      
      Τροποποιείται η παράγραφος 54.
      
         Οι πληροφορίες που παρουσιάζονται στην κατάσταση οικονομικής θέσης
      
      
               
                  
                     54.
                  
               
               
                  Η κατάσταση οικονομικής θέσης περιλαμβάνει, κατ' ελάχιστον, συγκεκριμένα κονδύλια που παρουσιάζουν τα ακόλουθα ποσά:
                  
                              
                                 α)
                              
                           
                           
                              
                                 …
                              
                           
                        
                              
                                 στ)
                              
                           
                           
                              
                                 βιολογικά περιουσιακά στοιχεία που εμπίπτουν στο πεδίο εφαρμογής του ΔΛΠ 41 Γεωργία·
                              
                           
                        
                              
                                 ζ)
                              
                           
                           
                              
                                 …
                              
                           
                        
            
         ΔΛΠ 17 Μισθώσεις
         
      
      Τροποποιείται η παράγραφος 2.
      ΠΕΔΙΟ ΕΦΑΡΜΟΓΗΣ
      
               
                  
                     2.
                  
               
               
                  …
                  
                     Ωστόσο, το παρόν Πρότυπο δεν εφαρμόζεται στη βάση επιμέτρησης για:
                  
                  
                              
                                 α)
                              
                           
                           
                              
                                 …
                              
                           
                        
                              
                                 γ)
                              
                           
                           
                              
                                 βιολογικά περιουσιακά στοιχεία που εμπίπτουν στο πεδίο εφαρμογής του ΔΛΠ 41 Γεωργία που κατέχονται από μισθωτές με χρηματοδοτικές μισθώσεις· ή
                              
                           
                        
                              
                                 δ)
                              
                           
                           
                              
                                 βιολογικά περιουσιακά στοιχεία που εμπίπτουν στο πεδίο εφαρμογής του ΔΛΠ 41 που παρέχονται από εκμισθωτές με λειτουργικές μισθώσεις.
                              
                           
                        
            
         ΔΛΠ 23 Κόστος Δανεισμού
         
      
      Τροποποιούνται οι παράγραφοι 4 και 7.
      ΠΕΔΙΟ ΕΦΑΡΜΟΓΗΣ
      …
      
               
                  4.
               
               
                  Οι οικονομικές οντότητες δεν υποχρεούνται να εφαρμόζουν το Πρότυπο σε κόστος δανεισμού που σχετίζεται άμεσα με την αγορά, κατασκευή ή παραγωγή:
                  
                              α)
                           
                           
                              ενός περιουσιακού στοιχείου που πληροί τις προϋποθέσεις, το οποίο επιμετράται στην εύλογη αξία, για παράδειγμα ενός βιολογικού περιουσιακού στοιχείου που εμπίπτει στο πεδίο εφαρμογής του ΔΛΠ 41 Γεωργία· ή
                           
                        
                              β)
                           
                           
                              …
                           
                        
            ΟΡΙΣΜΟΙ
      …
      
               
                  7.
               
               
                  Αναλόγως των συνθηκών, οποιοδήποτε από τα ακόλουθα μπορεί να θεωρηθεί περιουσιακό στοιχείο που πληροί τις προϋποθέσεις:
                  
                              α)
                           
                           
                              …
                           
                        
                              ε)
                           
                           
                              επενδύσεις σε ακίνητα
                           
                        
                              στ)
                           
                           
                              καρποφόρα φυτά.
                           
                        
            
         ΔΛΠ 36 Απομείωση Αξίας Περιουσιακών Στοιχείων
         
      
      Τροποποιείται η παράγραφος 2.
      ΠΕΔΙΟ ΕΦΑΡΜΟΓΗΣ
      
               
                  
                     2.
                  
               
               
                  Το παρόν Πρότυπο εφαρμόζεται για τη λογιστική της απομείωσης της αξίας όλων των περιουσιακών στοιχείων, εκτός από:
                  
                              
                                 α)
                              
                           
                           
                              
                                 …
                              
                           
                        
                              
                                 ζ)
                              
                           
                           
                              
                                 βιολογικά περιουσιακά στοιχεία που σχετίζονται με αγροτική δραστηριότητα που εμπίπτει στο πεδίο εφαρμογής του ΔΛΠ 41 Γεωργία, τα οποία επιμετρώνται στην εύλογη αξία μείον το κόστος διάθεσης·
                              
                           
                        
                              
                                 η)
                              
                           
                           
                              
                                 …
                              
                           
                        
            
         ΔΛΠ 40 Επενδύσεις σε Ακίνητα
         
      
      Τροποποιούνται οι παράγραφοι 4 και 7.
      ΠΕΔΙΟ ΕΦΑΡΜΟΓΗΣ
      …
      
               
                  4.
               
               
                  Το παρόν Πρότυπο δεν εφαρμόζεται σε:
                  
                              α)
                           
                           
                              βιολογικά περιουσιακά στοιχεία που σχετίζονται με αγροτική δραστηριότητα (βλέπε ΔΛΠ 41 Γεωργία και ΔΛΠ 16 Ενσώματα πάγια)· και
                           
                        
                              β)
                           
                           
                              …
                           
                        
            ΚΑΤΑΤΑΞΗ ΤΩΝ ΑΚΙΝΗΤΩΝ ΩΣ ΕΠΕΝΔΥΣΗΣ ΣΕ ΑΚΙΝΗΤΑ Η ΩΣ ΙΔΙΟΧΡΗΣΙΜΟΠΟΙΟΥΜΕΝΩΝ ΑΚΙΝΗΤΩΝ
      …
      
               
                  7.
               
               
                  Μια επένδυση σε ακίνητα κατέχεται για να κερδίζονται ενοίκια ή για αύξηση της αξίας των κεφαλαίων ή για αμφότερα. Συνεπώς, μια επένδυση σε ακίνητα δημιουργεί ταμειακές ροές, σε μεγάλο βαθμό ανεξάρτητα από τα άλλα περιουσιακά στοιχεία που κατέχονται από την οικονομική οντότητα. Αυτό διακρίνει την επένδυση σε ακίνητα από τα ιδιοχρησιμοποιούμενα ακίνητα. Η παραγωγή ή παροχή αγαθών ή υπηρεσιών (ή η χρήση του ακινήτου για διοικητικούς σκοπούς) δημιουργεί ταμειακές ροές που είναι αποδοτέες όχι μόνο στα ακίνητα, αλλά επίσης και σε άλλα περιουσιακά στοιχεία που χρησιμοποιούνται στη διαδικασία παραγωγής αγαθών ή παροχής υπηρεσιών. Το ΔΛΠ 16 εφαρμόζεται σε ιδιοχρησιμοποιούμενα ακίνητα.